สรุปภาวะตลาดต่างประเทศ ประจำวันที่ 14 ก.ค. 2563
สรุปภาวะตลาดต่างประเทศ ประจำวันที่ 14 ก.ค. 2563
15 ก.ค. 2563

ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (14 ก.ค.) โดยได้แรงหนุนจากคำสั่งซื้อหุ้นกลุ่มพลังงานและกลุ่มวัสดุ รวมทั้งผลประกอบการที่แข็งแกร่งของธนาคารเจพีมอร์แกน เชส นอกจากนี้ ตลาดยังได้รับปัจจัยบวกจากการที่นางลาเอล เบรนาร์ด หนึ่งในคณะผู้ว่าการธนาคารกลางสหรัฐ (เฟด) ได้ออกมาสนับสนุนให้เฟดรุกซื้อสินทรัพย์จำนวนมากอย่างต่อเนื่อง เพื่อฟื้นฟูเศรษฐกิจซึ่งถูกกระทบอย่างหนักจากการแพร่ระบาดของไวรัสโควิด-19
ดัชนีเฉลี่ยอุตสาหกรรมดาวโจนส์ปิดที่ 26,642.59 จุด พุ่งขึ้น 556.79 จุด หรือ +2.13% ขณะที่ดัชนี S&amp;P500 ปิดที่ 3,197.52 จุด เพิ่มขึ้น 42.30 จุด หรือ +1.34% ส่วนดัชนี Nasdaq ปิดที่ 10,488.58 จุด เพิ่มขึ้น 97.73 จุด หรือ +0.94%
 
ตลาดหุ้นยุโรปปิดปรับตัวลงเมื่อคืนนี้ (14 ก.ค.) โดยหุ้นกลุ่มเทคโนโลยีของยุโรปถูกเทขายตามหุ้นกลุ่มเดียวกันในสหรัฐ ท่ามกลางความวิตกเกี่ยวกับจำนวนผู้ติดเชื้อโควิด-19 ที่เพิ่มขึ้น และการออกมาตรการล็อกดาวน์รอบใหม่ในสหรัฐ
ดัชนี Stoxx Europe 600 ลดลง 0.84% ปิดที่ 367.40 จุด
ดัชนี CAC-40 ตลาดหุ้นฝรั่งเศสปิดที่ 5,007.46 จุด ลดลง 48.77 จุด หรือ -0.96% และดัชนี DAX ตลาดหุ้นเยอรมนีปิดที่ 12,697.36 จุด ลดลง 102.61 จุด หรือ -0.80% ขณะที่ดัชนี FTSE 100 ตลาดหุ้นลอนดอนปิดที่ 6,179.75 จุด เพิ่มขึ้น 3.56 จุด หรือ +0.06%
 
ตลาดหุ้นลอนดอนปิดขยับขึ้นเล็กน้อยเมื่อคืนนี้ (14 ก.ค.) โดยเงินปอนด์ที่อ่อนค่าลงได้ช่วยหุ้นกลุ่มพลังงานและเหมืองแร่ปรับตัวขึ้น ขณะที่นักลงทุนยังคงวิตกว่า จำนวนผู้ติดเชื้อโควิด-19 ที่เพิ่มขึ้นและการกำหนดมาตรการล็อกดาวน์ครั้งใหม่จะส่งผลกระทบต่อการฟื้นตัวทางเศรษฐกิจ
ดัชนี FTSE 100 ตลาดหุ้นลอนดอนปิดที่ 6,179.75 จุด เพิ่มขึ้น 3.56 จุด หรือ +0.06%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (14 ก.ค.) โดยได้รับปัจจัยหนุนจากการอ่อนค่าของสกุลเงินดอลลาร์ รวมทั้งรายงานข่าวที่ว่า กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส สามารถปฎิบัติตามข้อตกลงปรับลดการผลิตได้มากกว่า 100% ในเดือนมิ.ย. ขณะที่นักลงทุนจับตารายงานสต็อกน้ำมันดิบของสหรัฐซึ่งมีกำหนดเปิดเผยในวันนี้
สัญญาน้ำมันดิบ WTI ส่งมอบเดือนส.ค. เพิ่มขึ้น 19 เซนต์ หรือ 0.5% ปิดที่ 40.29 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ย. เพิ่มขึ้น 18 เซนต์ หรือ 0.4% ปิดที่ 42.90 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (14 ก.ค.) เนื่องจากนักลงทุนเทขายทำกำไรหลังจากสัญญาทองคำทะยานขึ้นแตะระดับสูงสุดในรอบเกือบ 9 ปีเมื่อสัปดาห์ที่แล้ว อย่างไรก็ดี สัญญาทองคำขยับลงเพียงเล็กน้อยเท่านั้น เนื่องจากนักลงทุนบางส่วนยังคงเข้าซื้อทองคำในฐานะสินทรัพย์ที่ปลอดภัย ท่ามกลางความวิตกกังวลเกี่ยวกับจำนวนผู้ติดเชื้อโควิด-19 ที่พุ่งขึ้นทั่วโลก รวมทั้งความสัมพันธ์อันตึงเครียดระหว่างสหรัฐและจีน
สัญญาทองคำตลาด COMEX (Commodity Exchange) ส่งมอบเดือนส.ค. ลดลง 70 เซนต์ หรือ 0.04% ปิดที่ 1,813.40 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 25.8 เซนต์ หรือ 1.3% ปิดที่ 19.53 ดอลลาร์/ออนซ์
สัญญาพลาตินัมส่งมอบเดือนต.ค. ร่วงลง 26.2 ดอลลาร์ หรือ 3.04% ปิดที่ 836.8 ดอลลาร์/ออนซ์
สัญญาพัลลาเดียมส่งมอบเดือนก.ย. ดิ่งลง 55.30 ดอลลาร์ หรือ 2.7% ปิดที่ 1,985.60 ดอลลาร์/ออนซ์
 
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลบ 0.21% สู่ระดับ 96.2635 เมื่อคืนนี้
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1393 ดอลลาร์ จากระดับ 1.1352 ดอลลาร์ ขณะที่เงินปอนด์อ่อนค่าลงแตะที่ระดับ 1.2555 ดอลลาร์ จากระดับ 1.2570 ดอลลาร์ ส่วนดอลลาร์ออสเตเลียแข็งค่าขึ้นสู่ระดับ 0.6968 ดอลลาร์ สหรัฐ จากระดับ 0.6963 ดอลลาร์สหรัฐ
ดอลลาร์สหรัฐอ่อนค่าเมื่อเทียบกับเงินเยน ที่ระดับ 107.20 เยน จากระดับ 107.28 เยน และอ่อนค่าเมื่อเทียบกับฟรังก์สวิส ที่ระดับ 0.9391 ฟรังก์ จากระดับ 0.9416 ฟรังก์ อย่างไรก็ดี ดอลลาร์สหรัฐแข็งค่าเมื่อเทียบกับดอลลาร์แคนาดา ที่ระดับ 1.3621 ดอลลาร์แคนาดา จากระดับ 1.3587 ดอลลาร์แคนาดา